*Аўтарская распрацоўка**музычнага кіраўніка*

*ДУА «Яслі-сад аг. Луцкаўляны Клунэйка Ларысы Аляксандраўны.*

***Беларускае народнае свята «Ляльнік»***

*(для дзяцей старэйшай групы)*

*Свята**Ляльнік – свята вясны ў гонар багіні Лялі. Святкаванне у гонар яе бывае напярэданні Юр'ева дня на чыстым лузе – 22 красавіка. Моладзь выбірае прыгожую, прывабную дзяўчынку, апранае яе ў доугі саван і ў гонар яе – багіні Лялі, багіні вясны, спявалі песні, услаўлялі сонца, цяпло і маладосць.*

***Мэта***: далучэнне да культуры і традыцый беларускага народа.

***Задачы:***

-- фарміраванне духоўнасці і нацыянальнай годнасці;

-- выхаванне цікавасці да нацыянальнай культуры праз беларускі фальклор, любові да роднай зямлі, да культурнай спадчыны;

-- развіццё навыка разумення беларускай мовы;

-- узбагачэнне лексічнага запасу.

***Афармленне.*** *Усе удзельнікі свята павінны быць апрануты ў нацыянальныя касцюмы****.*** *Музычны зал нагадвае* *хату, прыбраную рознымі сялянскімі рэчамі і рушнікамі.* **Ход свята:**

*(Баба прадзе кудзелю и спявае бел. нар.песню «Ляцелі гусёлкі»)*

**Дзед Фядот** *(вычэсваючы ножыкам дудку):* Нешта, баба, ты сумную песню зацягнула. Паглядязі ў ваконца, на двары вясна, сонейка прыгравае, птушкі песенькі пяюць, якая радасць! А яшчэ сёння свята – Ляльнік. Не трэба сумаваць. Паглядзі які я вясёлы, яшчэ кавалер хоць куды! На мяне, нават, маладыя дзяўчаты зазіраюцца.

**Баба Фядоціха:** Ой, дзед, не смяшы мае бакі. Чаго ж гэта сёння ты так разганарыўся, як той певень хвост распусціў, а балабочаш, як індык.

**Дзед Фядот**: Дык сёння ж свята на двары! Пайшлі на луг сходзім, Лялю паглядзім, мо і на мяне, такога красаўца, яна загледзіцца.

**Баба Фядоціха:** Трымай карман шырай, ты на сябе даўно у люстэрка глядзеў? Толькі людзей насмешыш.

*(Стук у здверы)*

**Госць:** Добры дзень у вашу хату, паважаныя гаспадары!

Мы тут міма прахадзілі.  
 Завітаць да Вас рашылі.

Мы на луг усе ідзем,

Лялю мы з сабой вядзем.

Ці дазволіце зайсці,

Трошкі дух перавясці.

**Дзед**: Рады, рады мы гасцям,

Праходзьце, калі ласка.

Будзем сёння святкаваць,

Песні пець і танцаваць,

У гулі розныя гуляць,

Караваем частаваць.

**Ляля:** Я – багіня Ляля. Прынесла Вам хлеб, малако, масла, смятану, яйкі, каб увесь год Вы былі здаровыя, сытыя і багатыя.

**Баба:** Дзякуй за пачастункі, Ляля! Праходзьце, калі ласка, госцейкі дарагія, сядайце, вясёлую песню заспявайце.

**Госць:** Заспяваем песню «Іграў я на дудцы».

**Дзед:** Вельмі добра. Я сёння якраз дудку скончыў вычэсваць. Вось якая здатная яна ў мяне атрымалася. А ну, малойчык, паспрабуй зайграць.

*(Дае дудку аднаму з гасцей, той спрабуе іграць).*

**Госць***(з дудкай)*: О, Фядот, вельмі галасістая дудачка ў цябе атрымалася, зараз паспрабуем яе ў дзеле.

***Песня: «Іграў я на дудцы»*** *(бел.нар.песня.)*

**Баба:** Ой, як вы прыгожа спяваеце!

**Госці**: Мы вясну вітаем,

Песні ёй спяваем.

Хай нам свеціць сонца

Радасна ў ваконца.

Нам не трэба зімы болей,

Хай расце трава ў полі.

Прыгожа кветачкі цвітуць.

Над імі пчолачкі гудуць.

У небе птушачкі лятаюць,

Вясну-красну праслаўляюць.

Звонка песенькі пяюць,

Лялю ў госцейкі завуць.

Ляля хай адгоніць зло,

Шчасце прынясе, цяпло.

Захадзі ў хату госць

Мы ўслаўляем маладосць!

**Госць:** Дзед Фядот, бабка Фядоціха, вы шмат чаго ў жыцці бачылі, многа чаго ведаеце. А раскажыце нам народныя прыкметы вясны.

**Баба:** Канешне, мае вы даражэнькія, слухайце.

Вясновы дзень год корміць.

**Дзед:** Калі вясной на стрэхах дамоў доўгія ледзяшы – да працяглай вясны.

**Баба**: Калі бяроза перш клёна зазелянее, чакай сухога лета, а калі клён апярэдзіць бярозу – лета дажджлівым будзе.

**Дзед**: Калі рянняй вясной блісне маланка, а грому няма, лета будзе сухім.

**Баба**: Калі вясной многа павуціны лятае -- лета будзе гарачае.

**Дзед**: Расцвіў першацвет – на парозе цёплыя пагодныя дзянькі.

**Баба:** Жаўрук прылятае на праталіну, шпак на прагаліну, жораў з цяплом, ластаўка з лістом.

**Госць**: Колькі цікавага мы даведаліся, дзякуй Вам.

Але ж мы не проста завіталі,

Гарманіста з сабой узялі,

Каб музыка нам іграў,

Каб настрой нам падымаў.

Штосьці ногі мае скачуць,

Па танцульках, мусіць, плачуць.

Хутка, дзеванькі, уставайце,

Песню звонка пачынайце.

Хай вакол усе пачуюць,

Як беларусачкі танцуюць.

***Танец: “Таўкачыкі****” (бел.нар.танец)*

**Дзед:** Ох, і змарыўся я…

Калі быў я маладзейшы,

Значна быў тады спрытнейшы.

Ох, і здатна танцаваў,

Як, салавейка, той спяваў!

**Баба:** Ты толькі паглядзі, Фядот, якія госці да нас завіталі. І песні яны спяваюць, і танцуюць, нас весяляць. Дзякуй, Вам, шаноўныя, за павагу да нас.

**Дзед**: А Вы яшчэ паслухайце народныя прыказкі і прымаўкі.

Красен красавік цяплом, а жнівень дабром.

**Баба:** Калі май халодны, дык год хлебародны.

**Дзед**: Вясна-красна багата кветкамі, а лета снапамі.

**Баба:** Бусел прыляцеў, вясна будзе.

**Дзед:** Рянняя вясна – шмат вады.

**Баба:** Рыхтусяй да восені ранняй вясной.

**Госць:** Вясна, вясна красна!

Прыйзді, Ляля, з сонейкам ясным,

З дожджыкамі моцнымі,

З ураджаем багатым,

З песнямі звонкімі,

З душою адкрытаю.

Дазволь, Ляля, цябе шанаваць,

Дазволь, Ляля, цябе ўслауляць.

***Карагод: «У карагодзе мы ідзем»*** *(Муз. і сл. Клунэйка Л.А.)*

1. У карагодзе мы ідзем,

Лялю мы з сабой вядзем.

У караогодзе мы ідзем,

Лялю мы з сабой вядзем.

*Прыпеў*: Стук, стук, стукаюць

Нашыя далоні.

Туп, туп, тупаюць

Спраўна нашы ногі.

1. Будзем Лялю запрашаць

У цэнтры колу танцаваць.

Будзем Лялю запрашаць

У цэнтры колу танцаваць.

1. Ляля, Ляля, пакружыся,

Нізка ў пояс пакланіся.

Ляля, Ляля, пакружыся,

Нізка ў пояс пакланіся.

1. Будзем мы табе спяваць,

Будзем мы цябе ўслаўляць.

Будзем мы табе спяваць,

Будзем мы цябе ўслаўляць.

**Госць:** Танцавалі мы, спявалі,

Толькі ў гульні не гулялі.

***Гульня: «Пячэнне хлеба»*** *(бел.нар.гульня.)*

**Госць:** Штосьці мы у Вас засядзеліся. Трошкі дух перавялі, трэба ісці далей. Мабыць на лугу ўжо ўсе сабраліся і чакаюць нашу прыгажуню Лялю.

Дзяўчаты, хлопцы!

Інструменты разбірайце,

На развітнне заспявайце.

***Песня: «Чаму ж мне ня пець»*** *(бел.нар.песня.)*

**Дзед:** Ой, пашана, госці, Вам  
 Што зрабілі свята нам!

**Баба:** І ад нас Вам падарунак  
 Вельмі смачны пачастунак! *(частуе караваем)*

**Ляля:** Шчасця Вам, цяпла ў хату,

Ураджаю Вам багата.

Любіць свой край і шанаваць,

Ні гора, ні бяды не знаць!

**Усе:** Да пабачэння!

*(У мерапрыемстве выкарыстаны аўтарскія вершы і песня «У карагодзе мы ідзем» музычнага кіраўніка Клунэйка Л.А, а таксама беларускія народныя прыказкі і прымаўкі, беларускі народны музычны фальклор).*